title: Rozhodnutie Rady zo 7. júna 2007 , ktorým sa vymenúva 27 členov Riadiacej rady Európskej chemickej agentúry

text:
               16.6.2007

               SK

               Úradný vestník Európskej únie

               C 134/6

      ROZHODNUTIE RADY

   zo 7. júna 2007,
   ktorým sa vymenúva 27 členov Riadiacej rady Európskej chemickej agentúry
   (2007/C 134/04)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na článok 79 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (1),
   keďže:

               (1)

               Článok 79 nariadenia (ES) č. 1907/2006 ustanovuje, že Rada by mala za členov Riadiacej rady Európskej chemickej agentúry vymenovať jedného zástupcu z každého členského štátu.

               (2)

               Členovia riadiacej rady by sa mali vymenovať na základe ich príslušnej praxe a odbornej spôsobilosti v oblasti chemickej bezpečnosti alebo regulácie chemikálií, pričom by sa malo zabezpečiť, aby boli medzi členmi rady aj odborníci z oblasti všeobecných, finančných a právnych otázok.

               (3)

               Mala by sa zabezpečiť kontinuita fungovania riadiacej rady. Na tento účel by sa členom vymenovaným prvý raz nemalo funkčné obdobie ukončiť súčasne. Dvanásť členov by sa preto malo vymenovať na obdobie do 31. mája 2013 a zvyšní členovia by sa mali vymenovať na obdobie do 31. mája 2011.

               (4)

               Rada dostala nominácie od všetkých členských štátov,

         ROZHODLA TAKTO:
   Článok 1
   Za členov Riadiacej rady Európskej chemickej agentúry na obdobie od 1. júna 2007 do 31. mája 2013 sa vymenúvajú tieto osoby (meno, národnosť, dátum narodenia):

               —

               pán Karel BLÁHA, česká, 20. december 1953

               —

               pani Ana FRESNO RUIZ, španielska, 31. január 1952

               —

               pani Odile GAUTHIER, francúzska, 24. júl 1962

               —

               pán Martin LYNCH, írska, 13. august 1946

               —

               pán Antonello LAPALORCIA, talianska, 13. jún 1952

               —

               pán Claude GEIMER, luxemburská, 26. júl 1951

               —

               pán Dr. Zoltán ADAMIS, maďarská, 19. október 1937

               —

               pán Dr. Arnoldus Wilhelmus VAN DER WIELEN, holandská, 26. jún 1945

               —

               pán Dr. Thomas JAKL, rakúska, 13. jún 1965

               —

               pani Dr. Marta CIRAJOVÁ, slovinská, 12. február 1956

               —

               pán Jukka MALM, fínska, 26. apríl 1960

               —

               pani Ethel FORSBERG, švédska, 5. apríl 1956

         Článok 2
   Za členov Riadiacej rady Európskej chemickej agentúry na obdobie od 1. júna 2007 do 31. mája 2011 sa vymenúvajú tieto osoby (meno, národnosť, dátum narodenia):

               —

               pán Maarten ROGGEMAN, belgická, 18. december 1979

               —

               pani Ekaterina Spasova GECHEVA-ZAHARIEVA, bulharská, 8. august 1975

               —

               pán Helge ANDREASEN, dánska, 1. október 1948

               —

               pán Alexander NIES, nemecká, 27. január 1956

               —

               pani Maria ALAJÕE, estónska, 3. november 1969

               —

               pani Maria-Miranda XEPAPADAKI-TOMARA, grécka, 12. november 1947

               —

               pán Leandros NICOLAIDES, cyperská, 11. február 1950

               —

               pani Ilze KIRSTUKA, lotyšská, 30. júl 1950

               —

               pani Aurelija BAJORAITIENĖ, litovská, 23. december 1964

               —

               pán Francis E FARRUGIA, maltská, 18. december 1945

               —

               pani Katarzyna KITAJEWSKA, poľská, 13. február 1952

               —

               pán António Nuno FERNANDES GONÇALVES HENRIQUES, portugalská, 30. júl 1951

               —

               pani Rodica MOROHOI, rumunská, 9. júl 1971

               —

               pani Edita NOVÁKOVÁ, slovenská, 8. júl 1956

               —

               pán Dr. John ROBERTS, britská, 29. jún 1951

         Článok 3
   Toto rozhodnutie sa uverejní v Úradnom vestníku Európskej únie.

      V Luxemburgu 7. júna 2007

            Za Radu

            predseda

         M. GLOS

      (1)  Ú. v. EÚ L 396, 30.12.2006, s. 1, korigendum v Ú. v. EÚ L 136, 29.5.2007, s. 3.


title: Rozhodnutie Rady 2008/922/SZBP z  8. decembra 2008 , ktorým sa vykonáva spoločná pozícia 2004/161/SZBP o obnovení reštriktívnych opatrení voči Zimbabwe

text:
               10.12.2008

               SK

               Úradný vestník Európskej únie

               L 331/22

      ROZHODNUTIE RADY 2008/922/SZBP
   z 8. decembra 2008,
   ktorým sa vykonáva spoločná pozícia 2004/161/SZBP o obnovení reštriktívnych opatrení voči Zimbabwe
   RADA EURÓPSKEJ ÚNIE,
   so zreteľom na spoločnú pozíciu 2004/161/SZBP (1), a najmä na jej článok 6 v spojení s článkom 23 ods. 2 Zmluvy o Európskej únii,
   keďže:

               (1)

               Spoločnou pozíciou 2004/161/SZBP Rada prijala okrem iného opatrenia na zabránenie vstupu členov zimbabwianskej vlády a fyzických alebo právnických osôb, organizácií alebo subjektov, ktoré sú s nimi spriaznené, ako aj iných fyzických alebo právnických osôb, ktoré sa podieľajú na činnostiach, ktoré vážne narúšajú demokraciu, dodržiavanie ľudských práv a právny štát v Zimbabwe, ktorých zoznam sa nachádza v prílohe k uvedenej spoločnej pozícii, na územie členských štátov alebo prechodu cez ne a na zmrazenie finančných prostriedkov a hospodárskych zdrojov týchto osôb, útvarov alebo subjektov.

               (2)

               Vzhľadom na násilnosti organizované a spáchané zimbabwianskymi orgánmi počas kampane pred prezidentskými voľbami v roku 2008 Rada rozhodla o doplnení niektorých ďalších osôb a subjektov do zoznamu uvedeného v prílohe k spoločnej pozícii 2004/161/SZBP prostredníctvom rozhodnutia 2008/605/SZBP (2), ktoré prijala 22. júla 2008.

               (3)

               Rada tiež rozhodla o posilnení reštriktívnych opatrení súvisiacich so zákazom vstupu fyzických osôb vymenovaných v prílohe k spoločnej pozícii 2004/161/SZBP na územie členských štátov alebo prechodu cez toto územie prostredníctvom spoločnej pozície 2008/632/SZBP (3), ktorú prijala 31. júla 2008.

               (4)

               Z dôvodu násilností organizovaných a páchaných zimbabwianskymi orgánmi a trvajúcej blokády vykonania politickej dohody podpísanej 15. septembra 2008 by sa do zoznamu uvedeného v prílohe k spoločnej pozícii 2004/161/SZBP mali doplniť určité osoby.

               (5)

               Naopak, v prípade jednej osoby už netrvá dôvod, aby sa naďalej uvádzala v zozname uvedenom v prílohe k spoločnej pozícii 2004/161/SZBP.

               (6)

               Príloha k spoločnej pozícii 2004/161/SZBP by sa mala zodpovedajúcim spôsobom zrevidovať,

         ROZHODLA TAKTO:
   Článok 1
   1.   Do zoznamu v prílohe k spoločnej pozícii 2004/161/SZBP sa dopĺňajú osoby uvedené v prílohe I k tomuto rozhodnutiu.
   2.   Zo zoznamu v prílohe k spoločnej pozícii 2004/161/SZBP sa vypúšťa osoba uvedená v prílohe II k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 8. decembra 2008

            Za Radu

            predseda

         B. KOUCHNER

      (1)  Ú. v. EÚ L 50, 20.2.2004, s. 66.

      (2)  Ú. v. EÚ L 194, 23.7.2008, s. 34.

      (3)  Ú. v. EÚ L 205, 1.8.2008, s. 53.

      PRÍLOHA I
      Osoby uvedené v článku 1 ods. 1

                              173.

                              Newton Kachepa

                  poslanec parlamentu zvolený za Mudzi North, priamo zapojený do teroristickej kampane vedenej pred voľbami a po nich

                              174.

                              Major Kairo (alias Cairo) Mhandu

                  ZNA, priamo zapojený do teroristickej kampane vedenej pred voľbami a po nich

                              175.

                              Brigádny generál Sibusio Bussie Moyo

                  ZNA, priamo zapojený do teroristickej kampane vedenej pred voľbami a po nich

                              176.

                              Brigádny generál Richard Ruwodo

                  povýšený 12. augusta do hodnosti generálmajora (vo výslužbe); bývalý výkonný stály zástupca tajomníka na ministerstve obrany, priamo zapojený do teroristickej kampane vedenej pred voľbami a po nich

                              177.

                              Misheck Nyawani

                  vrchný inšpektor (vo výslužbe) a osoba priamo zapojená do teroristickej kampane vedenej pred voľbami a po nich

                              178.

                              Columbus Mudonhi

                  pomocný inšpektor ZRP, priamo zapojený do teroristickej kampane vedenej pred voľbami a po nich

                              179.

                              Isaac Mumba

                  vrchný inšpektor, priamo zapojený do teroristickej kampane vedenej pred voľbami a po nich

                              180.

                              Martin Kwainona

                  pomocný komisár, priamo zapojený do teroristickej kampane vedenej pred voľbami a po nich

                              181.

                              Paul Mudzvova

                  seržant, priamo zapojený do teroristickej kampane vedenej pred voľbami a po nich

                              182.

                              Martin Dinha

                  guvernér provincie Mashonaland Central

                              183.

                              Faber Chidarikire

                  guvernér provincie Mashonaland West

      PRÍLOHA II
      Osoba uvedená v článku 1 ods. 2:

                              45.

                              Makoni, Simbarashe

                  námestník generálneho tajomníka politbyra ZANU PF pre hospodárske záležitosti (bývalý minister financií), dátum narodenia 22.3.1950
                  člen politbyra a z tohto titulu so silnými väzbami na vládu a jej politiku


title: 2006/1016/ES: Rozhodnutie Rady, z  19. decembra 2006 , ktorým sa Európskej investičnej banke poskytuje záruka Spoločenstva na straty z úverov a záruk za úvery na projekty mimo Spoločenstva

text:
               30.12.2006

               SK

               Úradný vestník Európskej únie

               L 414/95

      ROZHODNUTIE RADY,
   z 19. decembra 2006,
   ktorým sa Európskej investičnej banke poskytuje záruka Spoločenstva na straty z úverov a záruk za úvery na projekty mimo Spoločenstva
   (2006/1016/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 181a,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Európska investičná banka („EIB“) od roku 1963 uskutočňuje operácie mimo Spoločenstva na podporu politík Spoločenstva v oblasti vonkajších vzťahov.

               (2)

               Väčšina týchto operácií sa uskutočnila na žiadosť Rady a využívala sa pri nich záruka z rozpočtu Spoločenstva, ktorú spravuje Komisia. Naposledy sa zriadila záruka Spoločenstva na obdobie rokov 2000 – 2007 rozhodnutím Rady 2000/24/ES z 22. decembra 1999, ktorým sa poskytuje záruka Spoločenstva Európskej investičnej banke voči stratám pri pôžičkách na projekty mimo Spoločenstva (stredná a východná Európa, Stredomorie, Latinská Amerika a Ázia a Juhoafrická republika) (2) a rozhodnutiami Rady 2001/777/ES (3) a 2005/48/ES (4) na úvery pre konkrétne regióny.

               (3)

               Na účely podpory vonkajšej činnosti EÚ a bez toho, aby sa ovplyvnila kreditná pozícia EIB, by sa mala EIB ponúknuť záruka z rozpočtu Spoločenstva na operácie uskutočňované mimo Spoločenstva. EIB by sa mala nabádať, aby rozširovala svoje operácie mimo Spoločenstva bez využitia záruky Spoločenstva najmä v predvstupových krajinách a Stredomorí, ako aj v krajinách s investičným stupňom v iných regiónoch, pričom by sa mala objasniť povaha krytia zárukou Spoločenstva, ako aj krytie rizík politickej alebo štátnej povahy.

               (4)

               Záruka Spoločenstva by sa mala vzťahovať na straty z úverov a záruky za úvery na oprávnené investičné projekty EIB, ktoré sa uskutočňujú v krajinách, na ktoré sa vzťahuje nástroj predvstupovej pomoci (5) („IPA“), nástroj európskeho susedstva a partnerstva (6) („ENPI“) a nástroj rozvojovej spolupráce (7) („DCI“), ak sa uvedený úver alebo záruka poskytli v súlade s podpísanou dohodou, ktorá nestratila platnosť, ani sa nezrušila („finančné operácie EIB“).

               (5)

               Sumy, na ktoré sa vzťahuje záruka Spoločenstva podľa tohto rozhodnutia, by mali byť prahy financovania EIB v rámci záruky Spoločenstva. Nepredstavujú ciele, ktoré by EIB musela nevyhnutne splniť.

               (6)

               Politiky EÚ v oblasti vonkajších vzťahov sa v posledných rokoch prepracovali a rozšírili. Platí to najmä pre predvstupovú stratégiu uvedenú v strategickom dokumente Komisie o rozšírení 2005, pre európsku politiku susedstva ustanovenú v strategickom dokumente Komisie z 12. mája 2004, pre obnovené partnerstvá s Latinskou Amerikou a juhovýchodnou Áziou, ako aj pre strategické partnerstvá EÚ s Ruskom, Čínou a Indiou.

               (7)

               Od roku 2007 sa vonkajšie vzťahy EÚ budú podporovať aj novými finančnými nástrojmi, t. j. IPA, ENPI a DCI a nástrojom stability (8).

               (8)

               Finančné operácie EIB by mali byť v súlade s politikami EÚ v oblasti vonkajších vzťahov vrátene konkrétnych regionálnych cieľov a mali by tieto politiky podporovať. Zabezpečením celkovej súdržnosti s činnosťami EÚ by financovanie EIB by malo dopĺňať zodpovedajúce politiky, programy a nástroje pomoci Spoločenstva v rôznych regiónoch. Súčasťou cieľov financovania EIB vo všetkých oprávnených regiónoch by okrem toho mala byť ochrana životného prostredia a energetická bezpečnosť členských štátov. Finančné operácie EIB by sa mali uskutočňovať v krajinách, ktoré spĺňajú príslušné podmienky v súlade s dohodami EÚ na vysokej úrovni o politických a makroekonomických aspektoch.

               (9)

               Mal by sa posilniť dialóg o politikách medzi Komisiou a EIB, ako aj strategické plánovanie a jednotnosť medzi financovaním EIB a Komisiou. Prepojenie medzi činnosťami EIB mimo Spoločenstva a politikami EÚ by sa malo upevniť prostredníctvom posilnenej spolupráce medzi EIB a Komisiou na centrálnej úrovni, ako i na úrovni každej oblasti. Takáto posilnená koordinácia by mala okrem iného zahŕňať včasné vzájomné konzultácie týkajúce sa politických záležitostí, prípravy dokumentov, ktoré majú význam pre obidve strany, a rozpracovaných projektov. Zvlášť dôležité budú včasné konzultácie o strategických plánovacích dokumentoch, ktoré vypracovala Komisia alebo EIB na účely dosiahnutia maximálnej synergie medzi činnosťami EIB a Komisie a merania pokroku pri plnení príslušných cieľov politiky EÚ.

               (10)

               Pokiaľ ide o predvstupové krajiny, financovanie EIB v týchto krajinách by malo zohľadňovať priority stanovené v partnerstvách pre vstup a v európskych partnerstvách, dohodách o stabilizácii a pridružení a rokovaniach s EÚ. Zameranie opatrení EÚ na západnom Balkáne by sa postupne malo presunúť z obnovy na predvstupovú pomoc. V tejto súvislosti by sa činnosť EIB tiež mala snažiť podporovať budovanie inštitúcií v spolupráci, v prípade potreby, s inými medzinárodnými finančnými inštitúciami („MFI“) aktívnymi v regióne. Počas obdobia 2007 – 2013 by sa financovanie kandidátskych krajín (Chorvátska, Turecka a Bývalej juhoslovanskej republiky Macedónsko) malo stále viac a viac uskutočňovať v rámci predvstupového mechanizmu zriadeného EIB, ktorý by sa časom mal rozšíriť na potenciálne kandidátske krajiny západného Balkánu v súlade s pokrokom ich procesu pristúpenia.

               (11)

               Pokiaľ ide o krajiny, na ktoré sa vzťahuje ENPI, EIB by mala pokračovať a upevňovať svoju činnosť v oblasti Stredomoria s prioritným zameraním na rozvoj súkromného sektora. V tejto súvislosti je potrebná spolupráca partnerských krajín v záujme zlepšenia rozvoja súkromného sektora a podpory štrukturálnej reformy, najmä reformy finančného sektora, ako aj iné opatrenia na uľahčenie činnosti EIB, najmä preto, aby sa zabezpečila možnosť EIB vydávať dlhopisy na domácich trhoch. Pokiaľ ide o východnú Európu, Zakaukazsko a Rusko, EIB by mala posilniť svoje činnosti v dotknutých krajinách v súlade s príslušnými podmienkami v súlade s dohodami EÚ na vysokej úrovni s danou krajinou o politických a makroekonomických aspektoch. V tomto regióne by EIB mala financovať projekty, ktoré predstavujú značný záujem pre EÚ v oblasti dopravy, energetiky, telekomunikácií a environmentálnej infraštruktúry. Mali by sa uprednostniť projekty o rozšírených hlavných osiach transeurópskej siete, projekty s cezhraničným významom pre jeden alebo viacero členských štátov a významné projekty, ktoré sú prínosom pre regionálnu integráciu na základe zvýšenej prepojenosti. V oblasti životného prostredia by EIB mala v Rusku zvlášť uprednostniť projekty v rámci partnerstva v oblasti životného prostredia pre severnú dimenziu. V sektore energetiky sú zvlášť dôležité projekty týkajúce sa strategického zásobovania energiou a prepravy energie. EIB by mala vykonávať finančné operácie v tejto oblasti v úzkej spolupráci s Európskou bankou pre obnovu a rozvoj (ďalej len „EBOR“), najmä v súlade s podmienkami, ktoré sa majú stanoviť v tripartitnom memorande o porozumení medzi Komisiou, EIB a EBOR.

               (12)

               Financovanie EIB v krajinách Ázie a Latinskej Ameriky sa progresívne zosúladí so stratégiou spolupráce EÚ v týchto regiónoch a doplní nástroje financované z rozpočtových zdrojov Spoločenstva. EIB by sa mala snažiť postupne rozširovať svoje činnosti na väčší počet krajín v týchto regiónoch vrátane menej prosperujúcich krajín. Financovanie EIB v krajinách Ázie a Latinskej Ameriky by sa na podporu cieľov EÚ malo zameriavať na trvalú udržateľnosť životného prostredia (aj zmierňovanie zmeny klímy) a projektov energetickej bezpečnosti, ako aj na pokračujúcu podporu prítomnosti EÚ v Ázii a Latinskej Amerike prostredníctvom priamych zahraničných investícií a transferu technológií a know how. EIB by mala v záujme nákladovej efektívnosti tiež spolupracovať priamo s miestnymi spoločnosťami, a to najmä v oblasti trvalej udržateľnosti životného prostredia a energetickej bezpečnosti. Ciele financovania EIB v Ázii a Latinskej Amerike sa opätovne preskúmajú v rámci preskúmania v polovici trvania.

               (13)

               V strednej Ázii by sa EIB mala zamerať na hlavné projekty týkajúce sa zásobovania energiou a prepravy energie, ktoré majú cezhraničný význam. Financovanie EIB v strednej Ázii by sa malo vykonávať v úzkej spolupráci s EBOR a najmä v súlade s podmienkami, ktoré sa majú stanoviť v tripartitnom memorande o porozumení medzi Komisiou, EIB a EBOR.

               (14)

               Na doplnenie svojich činností v krajinách AKT podľa dohody z Cotonou by sa EIB mala v Južnej Afrike zamerať na projekty infraštruktúry verejného záujmu (vrátane infraštruktúry obcí, zásobovania energiou a vodou) a na podporu súkromného sektora vrátane MSP. Vykonávanie ustanovení o hospodárskej spolupráci v rámci dohody o obchode, rozvoji a spolupráci medzi EÚ a Juhoafrickou republikou bude ďalej podporovať činnosti EIB v tomto regióne.

               (15)

               Na účely posilnenia jednotnosti celkovej pomoci EÚ v dotknutých regiónoch by sa mali hľadať možnosti, ako vhodne kombinovať financovanie EIB s rozpočtovými zdrojmi EÚ vo forme grantovej podpory, rizikového kapitálu a dotácií úrokových sadzieb spolu s technickou pomocou pri vypracovávaní a realizácii projektov alebo zlepšovaní právneho a regulačného rámca prostredníctvom IPA, ENPI, nástroja stability a pre Južnú Afriku prostredníctvom DCI.

               (16)

               EIB už úzko spolupracuje s MFI a s európskymi bilaterálnymi inštitúciami. Táto spolupráca sa riadi regionálnymi memorandami o porozumení, ktoré by mali schvaľovať riadiace orgány EIB. V rámci finančných operácií mimo EÚ, ktoré patria do oblasti pôsobnosti tohto rozhodnutia, by sa EIB mala snažiť o ďalšie zlepšenie koordinácie a spolupráce s MFI a prípadne s európskymi bilaterálnymi inštitúciami vrátane podľa potreby spolupráce v oblasti dosahovania normatívneho súladu v rámci jednotlivých sektorov, zvýšeného využívania spolufinancovania a účasti spolu s inými MFI na globálnych iniciatívach, ako sú iniciatívy na podporu koordinácie a efektívnosti pomoci.

               (17)

               Malo by sa zlepšiť podávanie správ EIB a Komisiou o finančných operáciách EIB. Na základe informácií prijatých od EIB by Komisia mala predkladať každý rok Európskemu parlamentu a Rade správu o finančných operáciách EIB uskutočnených v rámci tohto rozhodnutia. Správa by mala predovšetkým zahŕňať oddiel o pridanej hodnote v súlade s politikami EÚ a oddiel o spolupráci s Komisiou, inými MFI a bilaterálnymi darcami vrátane oddielu o spolufinancovaní.

               (18)

               Záruka Spoločenstva zriadená týmto rozhodnutím by sa mala vzťahovať na finančné operácie EIB podpísané v období od 1. februára 2007 do 31. decembra 2013. EIB a Komisia by mali pripraviť preskúmanie tohto rozhodnutia v polovici jeho trvania, aby tak zhodnotili vývoj počas prvej polovice tohto obdobia. Toto preskúmanie by malo zahŕňať najmä externé hodnotenie, ktorého rámec má byť upresnený v prílohe II k tomuto rozhodnutiu.

               (19)

               Finančné operácie EIB by sa naďalej mali riadiť v súlade s pravidlami a postupmi EIB vrátane primeraných kontrolných opatrení, ako aj v súlade a príslušnými pravidlami a postupmi týkajúcimi sa Dvora audítorov a OLAF-u.

               (20)

               Garančný fond pre vonkajšie opatrenia („garančný fond“) zriadený nariadením Rady (ES, Euratom) č. 2728/94 z 31. októbra 1994 by mal naďalej poskytovať likvidnú rezervu pre rozpočet Spoločenstva na straty z finančných operácií EIB (9).

               (21)

               EIB by mala po porade s Komisiou vypracovať orientačný viacročný plán s uvedením objemu podpísaných finančných operácií EIB, aby sa zabezpečilo primerané rozpočtové plánovanie tvorby rezerv garančného fondu. Komisia by mala zohľadniť tento plán v pravidelnom rozpočtovom plánovaní predloženom rozpočtovému orgánu,

         ROZHODLA TAKTO:
   Článok 1
   Záruka a stropy
   1.   Spoločenstvo poskytuje Európskej investičnej banke („EIB“) paušálnu záruku („záruka Spoločenstva“) za platby, ktoré sa EIB neuhradili, ale ktoré sú jej splatné v súvislosti s úvermi a zárukami za úvery na oprávnené investičné projekty EIB uskutočnené v krajinách, na ktoré sa vzťahuje toto rozhodnutie, ak sa uvedený úver alebo záruka za úver poskytli v súlade s podpísanou dohodou, ktorej platnosť sa neskončila, ani sa nezrušila („finančné operácie EIB“) a v súlade s pravidlami a postupmi EIB a na podporu príslušných cieľov vonkajšej politiky Európskej únie.
   2.   Záruka Spoločenstva sa obmedzuje na 65 % súhrnnej sumy vyplatených úverov a poskytnutých záruk v rámci finančných operácií EIB, zníženej o splatené sumy a zvýšenej o všetky súvisiace sumy.
   3.   Maximálny strop pre finančné operácie EIB, znížený o zrušené sumy, v období uvedenom v odseku 6 nepresiahne 27 800 miliónov EUR. Tento maximálny strop sa skladá z dvoch časti:

               a)

               základného stropu predstavujúceho fixnú maximálnu sumu 25 800 miliónov EUR vrátane jej regionálneho rozdelenia vymedzeného v odseku 4, aby pokrývala celé obdobie uvedené v odseku 6,

               b)

               nepovinnej maximálnej sumy 2 000 miliónov EUR. O použití celej nepovinnej sumy alebo jej časti a o jej regionálnom rozdelení rozhodne Rada v súlade s postupom uvedeným v článku 181a ods. 2 Zmluvy. Rozhodnutie bude založené na výsledku strednodobého preskúmania stanoveného v článku 9.

         4.   Základný strop uvedený v odseku 3 písm. a) sa delí na tieto záväzné regionálne stropy:

               a)

               Predvstupové krajiny: 8 700 miliónov EUR,

               b)

               Krajiny susedstva a partnerstva: 12 400 miliónov EUR,
               rozdelených do týchto orientačných podstropov:

                           i)

                           Stredomorie: 8 700 miliónov EUR,

                           ii)

                           Východná Európa, Zakaukazsko a Rusko: 3 700 miliónov EUR.

               c)

               Ázia a Latinská Amerika: 3 800 miliónov EUR,
               rozdelených do týchto orientačných podstropov:

                           i)

                           Latinská Amerika: 2 800 miliónov EUR,

                           ii)

                           Ázia: 1 000 miliónov EUR,

               d)

               Juhoafrická republika: 900 miliónov EUR.

         5.   Riadiace orgány EIB sa môžu rozhodnúť v rámci regionálnych stropov, že medzi podstropy prerozdelia sumu do výšky 10 % regionálneho stropu.
   6.   Záruka Spoločenstva pokrýva finančné operácie EIB podpísané v období od 1. februára 2007 do 31. decembra 2013.
   7.   Ak do uplynutia obdobia uvedeného v odseku 6 Rada neprijme rozhodnutie, ktorým sa poskytuje EIB nová záruka Spoločenstva na jej finančné operácie mimo Spoločenstva, uvedené obdobie sa automaticky predlžuje o šesť mesiacov.
   Článok 2
   Krajiny, na ktoré sa vzťahuje toto rozhodnutie
   1.   Zoznam krajín oprávnených alebo potenciálne oprávnených na financovanie EIB v rámci záruky Spoločenstva je stanovený v prílohe I.
   2.   Pokiaľ ide o krajiny uvedené v prílohe I a označené „*“ a o ostatné krajiny neuvedené v prílohe I, o oprávnenosti takejto krajiny na financovanie EIB so zárukou Spoločenstva rozhoduje Rada jednotlivo v každom prípade, v súlade s postupom uvedeným v článku 181a ods. 2 Zmluvy.
   3.   Záruka Spoločenstva sa vzťahuje len na finančné operácie EIB uskutočňované v krajinách, ktoré s EIB uzavreli rámcovú dohodu stanovujúcu právne podmienky, podľa ktorých sa majú uskutočňovať takéto finančné operácie EIB.
   4.   V prípade vážnych obáv súvisiacich s politickou alebo hospodárskou situáciou v konkrétnej krajine môže Rada rozhodnúť o pozastavení nového financovania EIB so zárukou Spoločenstva v tejto krajine v súlade s postupom uvedeným v článku 181a ods. 2 Zmluvy.
   5.   Záruka Spoločenstva sa nevzťahuje na finančné operácie EIB v konkrétnej krajine, ak dohoda týkajúca sa takýchto finančných operácií EIB bola podpísaná po vstupe tejto krajiny do EÚ.
   Článok 3
   Súlad s politikami Európskej únie
   1.   Súlad vonkajších činnosti EIB s cieľmi vonkajšej politiky Európskej únie sa zlepší na účely maximálnej synergie medzi financovaním EIB a rozpočtovými zdrojmi Európskej únie, a to najmä pravidelným a systematickým dialógom a včasnými konzultáciami o:

               a)

               strategických dokumentoch vypracovaných Komisiou, ako sú napríklad strategické dokumenty pre krajiny alebo regióny, akčné plány a predvstupové dokumenty,

               b)

               dokumentoch strategického plánovania EIB a rozpracovaných projektoch,

               c)

               ostatných politických a prevádzkových aspektoch.

         2.   Spolupráca je v rámci jednotlivých regiónov rozdielna a zohľadňuje úlohu EIB, ako aj politiky Európskej únie v každom regióne.
   3.   Finančná operácia EIB nebude krytá zárukou Spoločenstva, ak Komisia predloží záporné stanovisko k takejto operácii v rámci postupu ustanoveného v článku 21 štatútu EIB.
   4.   Súlad finančných operácií EIB a cieľov vonkajšej politiky Európskej únie sa sleduje podľa článku 6.
   Článok 4
   Spolupráca s inými medzinárodnými finančnými inštitúciami
   1.   Finančné operácie EIB sa, tam, kde je to vhodné, v čoraz väčšej miere vykonávajú v spolupráci medzi EIB a inými MFI alebo európskymi bilaterálnymi inštitúciami a/alebo formou spolufinancovania EIB a inými MFI alebo európskymi bilaterálnymi inštitúciami, aby sa maximalizovali synergie, spolupráca a efektívnosť a zabezpečilo primerané rozdelenie rizík a jednotné podmienky pre daný projekt a sektor.
   2.   Túto spoluprácu uľahčuje koordinácia uskutočňovaná najmä v kontexte memoranda o porozumení, v prípade potreby medzi Komisiou, EIB a hlavnými MFI a európskymi bilaterálnymi inštitúciami, ktoré pôsobia v rôznych regiónoch.
   3.   Spolupráca s MFI a ostatnými darcami sa vyhodnotí v preskúmaní v polovici trvania ustanovenom v článku 9.
   Článok 5
   Finančné krytie a podmienky záruky Spoločenstva
   1.   Pri finančných operáciách EIB, ktoré sa uzavrú so štátom alebo za ktoré ručí štát, ako aj pri ostatných finančných operáciách EIB uzavretých s regionálnymi alebo miestnymi orgánmi alebo štátnymi a/alebo štátom kontrolovanými verejnými podnikmi alebo inštitúciami, kde sa pre tieto finančné operácie EIB uskutočnilo príslušné vyhodnotenie úverového rizika EIB a zohľadnila sa situácia úverového rizika v dotknutej krajine, záruka Spoločenstva kryje všetky platby, ktoré EIB neboli uhradené, ale ktoré sú splatné ( „komplexná záruka“).
   Na účely tohto článku a článku 6 ods. 4 pojem štát zahŕňa Predjordánsko a pásmo Gazy, ktoré zastupuje Palestínska samospráva, a Kosovo zastúpené Misiou Organizácie Spojených národov pre dočasnú správu.
   2.   Pri finančných operáciách EIB s výnimkou tých, ktoré sú uvedené v odseku 1, sa záruka Spoločenstva vzťahuje na všetky platby, ktoré EIB neboli uhradené, ale ktoré sú splatné, ak neuhradenie spôsobilo uskutočnenie sa jedného z týchto politických rizík („záruka na politické riziká“):

               a)

               neprevoditeľnosť meny,

               b)

               vyvlastnenie,

               c)

               vojna alebo občianske nepokoje,

               d)

               odoprenie spravodlivosti pri nedodržaní zmluvy.

         Článok 6
   Podávanie správ a účtovníctvo
   1.   Komisia každý rok predkladá Európskemu parlamentu a Rade správu o finančných operáciách EIB uskutočňovaných podľa tohto rozhodnutia. Správa obsahuje posúdenie vplyvu a účinnosti finančných operácií EIB na úrovni projektu, sektora, krajiny a regiónu, ako aj prispenie finančných operácií EIB k plneniu cieľov vonkajšej politiky Európskej únie pri zohľadnení prevádzkových cieľov EIB. Rovnako zahŕňa posúdenie rozsahu spolupráce medzi EIB a Komisiou a medzi EIB a ostatnými MFI a dvojstrannými darcami.
   2.   Na účely odseku 1 EIB predkladá Komisii ročné správy o finančných operáciách EIB uskutočňovaných podľa tohto rozhodnutia a o plnení cieľov vonkajšej politiky Európskej únie vrátane spolupráce s inými MFI.
   3.   EIB predkladá Komisii štatistické, finančné a účtovné údaje o každej finančnej operácii EIB, ktoré sú potrebné na plnenie si povinností podávať správy alebo na zodpovedanie požiadaviek Európskeho dvora audítorov, ako aj audítorskú správu o neuhradených sumách finančných operácií EIB.
   4.   Na účely účtovníctva Komisie a podávania správ o rizikách, ktoré sú kryté komplexnou zárukou, EIB poskytuje Komisii hodnotenie rizík EIB a informácie o odstupňovaní finančných operáciách EIB spolu s dlžníkmi alebo dlžníkmi, za ktorých ručí niekto iný než štát.
   5.   EIB predkladá informácie uvedené v odsekoch 2, 3 a 4 na svoje vlastné náklady.
   Článok 7
   Vymáhanie platieb uskutočnených Komisiou
   1.   Ak Komisia uskutoční platbu v rámci záruky Spoločenstva, EIB v mene a na účet Komisie realizuje vymáhanie pohľadávok za uhradené sumy.
   2.   EIB a Komisia uzavrú dohodu s podrobnými ustanoveniami a postupmi na vymáhanie pohľadávok najneskôr v deň uzavretia dohody uvedenej v článku 8.
   Článok 8
   Dohoda o záruke
   EIB a Komisia uzavrú dohodu o záruke s podrobnými ustanovenia a postupmi týkajúcimi sa záruky Spoločenstva.
   Článok 9
   Preskúmanie rozhodnutia
   1.   Komisia do 30. júna 2010 predloží Európskemu parlamentu a Rade správu o uplatňovaní tohto rozhodnutia v polovici trvania spolu s prípadným návrhom na jeho zmenu a doplnenie, ktorý sa bude opierať o externé hodnotenie, ktorého rámec je upresnený v prílohe II k tomuto rozhodnutiu.
   2.   Komisia predloží záverečnú správu o uplatňovaní tohto rozhodnutia do 31. júla 2013.
   Článok 10
   Uplatňovanie
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Bruseli 19. decembra 2006

            Za Radu

            predseda

         J. KORKEAOJA

      (1)  Stanovisko z 30. novembra 2006 (zatiaľ neuverejnené v úradnom vestníku).

      (2)  Ú. v. ES L 9, 13.1.2000, s. 24. Rozhodnutie naposledy zmenené a doplnené rozhodnutím 2006/174/ES (Ú. v. EÚ L 62, 3.3.2006, s. 26).

      (3)  Ú. v. ES L 292, 9.11.2001, s. 41.

      (4)  Ú. v. EÚ L 21, 25.1.2005, s. 11.

      (5)  Nariadenie Rady č. 1085/2006 zo 17. júla 2006 (Ú. v. EÚ L 210, 31.7.2006, s. 82).

      (6)  Nariadenie Európskeho parlamentu a Rady (ES) č. 1638/2006 z 24. októbra 2006 (Ú. v. EÚ L 310, 9.11.2006, s. 1).

      (7)  COM(2004) 629 konečné znenie.

      (8)  Nariadenie Európskeho parlamentu a Rady (ES) č. 1717/2006 z 15. novembra 2006 (Ú. v. EÚ L 327, 24.11.2006, s. 1).

      (9)  Ú. v. ES L 293, 12.11.1994, s. 1. Nariadenie naposledy zmenené a doplnené nariadením Rady (ES, Euratom) č. 2273/2004 (Ú. v. EÚ L 396, 31.12.2004, s. 28).

      PRÍLOHA I
      Regióny a krajiny, na ktoré sa vzťahuje článok 1
      A.   PREDVSTUPOVÉ KRAJINY

                  (1)

                  Kandidátske krajiny
                  Chorvátsko, Turecko, Bývalá juhoslovanská republika Macedónsko

                  (2)

                  Potenciálne kandidátske krajiny
                  Albánsko, Bosna a Hercegovina, Čierna Hora, Srbsko, Kosovo podľa rezolúcie Bezpečnostnej rady Organizácie Spojených národov č. 1244 (1999).

            B.   KRAJINY SUSEDSTVA A PARTNERSTVA

                  (1)

                  Stredomorie
                  Alžírsko, Egypt, Predjordánsko a pásmo Gazy, Izrael, Jordánsko, Libanon, Líbya (*), Maroko, Sýria, Tunisko

                  (2)

                  Východná Európa, Zakaukazsko a Rusko
                  Východná Európa: Moldavsko, Ukrajina, Bielorusko (*),
                  Zakaukazsko: Arménsko, Azerbajdžan, Gruzínsko;
                  Rusko: Rusko.

            C.   ÁZIA A LATINSKÁ AMERIKA

                  (1)

                  Latinská Amerika
                  Argentína, Bolívia, Brazília, Čile, Kolumbia, Kostarika, Ekvádor, Salvádor, Guatemala, Honduras, Mexiko, Nikaragua, Panama, Paraguaj, Peru, Uruguaj, Venezuela

                  (2)

                  Ázia

                              Ázia (bez strednej Ázie):
                              Afghanistan (*), Bangladéš, Bhután (*), Brunej, Kambodža (*), Čína (aj zvláštne správne regióny Hongkong a Macao), India, Indonézia, Irak (*), Južná Kórea, Laos, Malajzia, Maldivy, Mongolsko, Nepál, Pakistan, Filipíny, Singapur, Srí Lanka, Taiwan (*), Thajsko, Vietnam, Jemen

                              Stredná Ázia:
                              Kazachstan (*), Kirgizstan (*), Tadžikistan (*), Turkménsko (*), Uzbekistan (*).

            D.   JUŽNÁ AFRIKA
      Južná Afrika.

      PRÍLOHA II
      Preskúmanie v polovici trvania a rámec hodnotenia mandátu EIB na poskytovanie vonkajších úverov
      Preskúmanie v polovici trvania
      Do roku 2010 by sa malo vykonať podrobné preskúmanie v polovici trvania týkajúce sa poskytovania vonkajších úverov EIB. Toto preskúmanie, ktoré je úplne vypracované na základe nezávislého externého hodnotenia, ktoré sa zašle Rade, bude slúžiť ako základ pre rozhodnutie členských štátov, či a do akej miery povoliť akýkoľvek nepovinný mandát na doplnenie prípadného poskytnutia úveru v období po roku 2010 v druhom štádiu, či mandát zmeniť alebo doplniť a ako zabezpečiť maximálnu pridanú hodnotu a efektívnosť operácií EIB. Najneskôr do 30. júna 2010 Komisia predloží správu o preskúmaní v polovici trvania Európskemu parlamentu a Rade ako základ pre akýkoľvek návrh zmeny a doplnenia mandátu. Rada prijme náležité rozhodnutia po porade s Európskym parlamentom.
      Rámec hodnotenia
      Zahŕňa:

                  a)

                  hodnotenie činností EIB súvisiacich s poskytovaním vonkajších úverov. Časti hodnotenia by sa mali vykonať v spolupráci s oddeleniami EIB a Komisie zodpovednými za hodnotenie.

                  b)

                  posúdenie širšieho vplyvu poskytovania vonkajších úverov EIB na interakciu s ostatnými MFI a inými zdrojmi financovania.

            Na hodnotenie bude dozerať a bude ho riadiť riadiaci výbor, ktorý bude pozostávať z niekoľkých „múdrych osôb“ vymenovaných Radou guvernérov EIB, ďalej zo zástupcu EIB a zástupcu Komisie. Riadiacemu výboru bude predsedať jedna takáto „múdra osoba“.Zíde sa najneskôr v priebehu prvého semestra roku 2008.
      Riadiacemu výboru budú pomáhať oddelenia EIB a Komisie zodpovedné za hodnotenie a externí odborníci. Týchto externých odborníkov vyberie Komisia na základe výberového konania. Riadiaci výbor sa bude konzultovať vo veci kompetencií a kritérií pre výber externých odborníkov. Náklady spojené s externými odborníkmi bude znášať Komisia a uhradí ich rozpočtový riadok pre plánovanie tvorby rezerv garančného fondu.
      Záverečná hodnotiaca správa predložená riadiacim výborom by mala zo zozbieraných informácií vyvodiť jasné závery, ktoré by slúžili ako základ pre rozhodnutie v rámci preskúmania v polovici trvania o povolení nepovinného rámca pre zvyšok trvania mandátu a o regionálnom rozdelení akéhokoľvek dodatočného financovania.
      Rozsah hodnotenia
      Hodnotenie by malo pokrývať predchádzajúce mandáty (2000–2006) a prvé roky mandátu na roky 2007–2013 do konca roku 2009. Preskúma objemy financovania projektov a úhrady za každú krajinu, ako aj technickú pomoc a operácie rizikového kapitálu. Hodnotenie zváži vplyvy na úrovni projektu, sektora, krajiny a regiónu a svoje závery oprie o:

                  a)

                  hĺbkové hodnotenie významu a výkonnosti (účinnosť, efektívnosť a udržateľnosť) operácií EIB v porovnaní s ich konkrétnymi regionálnymi cieľmi, ktoré boli pôvodne určené v rámci príslušných vonkajších politík EIB, ako aj ich pridanú hodnotu (vykoná sa v spolupráci s oddeleniami EIB zodpovednými za hodnotenie a útvarmi Komisie),

                  b)

                  posúdenie súladu s príslušnými vonkajšími politikami a stratégiami EÚ a zásadou doplnkovosti a pridanej hodnoty operácií EIB v prvých rokoch mandátu na roky 2007–2013 v rámci konkrétnych regionálnych cieľov stanovených na roky 2007–2013 a v rámci zodpovedajúcich ukazovateľov výkonnosti, ktoré stanoví EIB (vykoná sa v spolupráci s oddeleniami EIB zodpovednými za hodnotenie a útvarmi Komisie).

            V týchto posúdeniach sa zmeria pridaná hodnota operácií EIB v porovnaní s troma prvkami: podporou politických cieľov EÚ, kvalitou samotných projektov a alternatívnymi zdrojmi financovania.

                  a)

                  analýzu finančných potrieb príjemcov, ich absorbčnej kapacity a dostupnosti iných zdrojov súkromného alebo verejného financovania príslušných investícií,

                  b)

                  posúdenie spolupráce a jednotnosti činností EIB a Komisie,

                  c)

                  posúdenie spolupráce a synergií medzi EIB a medzinárodnými a dvojstrannými finančnými inštitúciami a agentúrami.


title: Rozhodnutie Rady (EÚ) 2015/453 zo 16. marca 2015 , ktorým sa vymenúvajú člen a náhradník riadiacej rady Európskej agentúry pre bezpečnosť a ochranu zdravia pri práci za Dánsko a Nemecko

text:
               19.3.2015

               SK

               Úradný vestník Európskej únie

               L 75/18

         ROZHODNUTIE RADY (EÚ) 2015/453
   zo 16. marca 2015,
   ktorým sa vymenúvajú člen a náhradník riadiacej rady Európskej agentúry pre bezpečnosť a ochranu zdravia pri práci za Dánsko a Nemecko
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (1), a najmä na jeho článok 8,
   so zreteľom na zoznamy kandidátov, ktoré Rade predložili vlády členských štátov a zamestnanecké a zamestnávateľské organizácie,
   so zreteľom na zoznamy členov a náhradníkov Poradného výboru pre bezpečnosť a ochranu zdravia pri práci,
   keďže:

               (1)

               Rada rozhodnutiami z 2. decembra 2013 (2),12. júna 2014 (3), 18. novembra 2014 (4) a 15. decembra 2014 (5) vymenovala členov a náhradníkov riadiacej rady Európskej agentúry pre bezpečnosť a ochranu zdravia pri práci na obdobie, ktoré sa končí 7. novembra 2016.

               (2)

               Zamestnanecká organizácia Európska odborová konfederácia (ETUC) a zamestnávateľská organizácia BUSINESSEUROPE predložili návrhy na kandidátov na dve neobsadené miesta,

         PRIJALA TOTO ROZHODNUTIE:
   Článok 1
   Za člena a náhradníka riadiacej rady Európskej agentúry pre bezpečnosť a ochranu zdravia pri práci sa na obdobie, ktoré sa končí 7. novembra 2016, vymenúvajú:
   II.   ZÁSTUPCOVIA ZAMESTNANECKÝCH ORGANIZÁCIÍ

               Krajina

               Náhradník

               Nemecko

               pani Susanne JASPER

         III.   ZÁSTUPCOVIA ZAMESTNÁVATEĽSKÝCH ORGANIZÁCIÍ

               Krajina

               Člen

               Dánsko

               pani Lena SØBY

         Článok 2
   Členov a náhradníkov, ktorí ešte nie sú navrhnutí, vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 16. marca 2015

            Za Radu

            predseda

         J. DŪKLAVS

      (1)  Ú. v. ES L 216, 20.8.1994, s. 1.

      (2)  Rozhodnutie Rady z 2. decembra 2013, ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci (Ú. v. EÚ C 360, 10.12.2013, s. 8).

      (3)  Rozhodnutie Rady z 12. júna 2014, ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Litvu a Maltu (Ú. v. EÚ C 182, 14.6.2014, s. 14); rozhodnutie Rady z 12. júna 2014, ktorým sa vymenúvajú členovia a náhradníci riadiacej rady Európskej agentúry pre bezpečnosť a ochranu zdravia pri práci za Francúzsko (Ú. v. EÚ C 186, 18.6.2014, s. 5).

      (4)  Rozhodnutie Rady z 18. novembra 2014, ktorým sa vymenúvajú člen a náhradník riadiacej rady Európskej agentúry pre bezpečnosť a ochranu zdravia pri práci za Lotyšsko (Ú. v. EÚ C 420, 22.11.2014, s. 6).

      (5)  Rozhodnutie Rady z 15. decembra 2014, ktorým sa vymenúva člen riadiacej rady Európskej agentúry pre bezpečnosť a ochranu zdravia pri práci za Nemecko (Ú. v. EÚ C 453, 17.12.2014, s. 2).


title: 2014/587/EÚ: Rozhodnutie Európskeho parlamentu z  3. apríla 2014 o absolutóriu za plnenie rozpočtu Európskeho orgánu pre poisťovníctvo a dôchodkové poistenie zamestnancov za rozpočtový rok 2012

text:
               5.9.2014

               SK

               Úradný vestník Európskej únie

               L 266/227

         ROZHODNUTIE EURÓPSKEHO PARLAMENTU
   z 3. apríla 2014
   o absolutóriu za plnenie rozpočtu Európskeho orgánu pre poisťovníctvo a dôchodkové poistenie zamestnancov za rozpočtový rok 2012
   (2014/587/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho orgánu pre poisťovníctvo a dôchodkové poistenie zamestnancov za rozpočtový rok 2012,

               —

               so zreteľom na správu Dvora audítorov o overení ročnej účtovnej závierky Európskeho orgánu pre poisťovníctvo a dôchodkové poistenie zamestnancov za rozpočtový rok 2012 spolu s odpoveďami orgánu (1),

               —

               so zreteľom na odporúčanie Rady z 18. februára 2014 (05849/2014 – C7–0054/2014),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) (4), a najmä na jeho článok 64,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 77 rokovacieho poriadku a prílohu VI k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre hospodárske a menové veci (A7-0232/2014),

               1.

               udeľuje výkonnému riaditeľovi Európskeho orgánu pre poisťovníctvo a dôchodkové poistenie zamestnancov absolutórium za plnenie rozpočtu orgánu za rozpočtový rok 2012;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho orgánu pre poisťovníctvo a dôchodkové poistenie zamestnancov, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 365, 13.12.2013, s. 134.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 331, 15.12.2010, s. 48.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: 2005/115/ES: Rozhodnutie Komisie zo 7. februára 2005 o tom, že v roku 2005 sa bude pokračovať v porovnávacích pokusoch a skúškach Spoločenstva, ktoré sa začali v roku 2004, s množiteľským a sadivovým materiálom určitých druhov ovocných drevín podľa smernice Rady 92/34/EHS

text:
               9.2.2005

               SK

               Úradný vestník Európskej únie

               L 36/9

      ROZHODNUTIE KOMISIE

   zo 7. februára 2005
   o tom, že v roku 2005 sa bude pokračovať v porovnávacích pokusoch a skúškach Spoločenstva, ktoré sa začali v roku 2004, s množiteľským a sadivovým materiálom určitých druhov ovocných drevín podľa smernice Rady 92/34/EHS
   (2005/115/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 92/34/EHS z 28. apríla 1992 o uvádzaní do obehu množiteľského materiálu ovocných drevín a ovocných drevín určených na výrobu ovocia (1),
   so zreteľom na rozhodnutie Komisie 2003/894/ES z 11. decembra 2003, ktoré ustanovuje opatrenia pre porovnávacie skúšky a testy Spoločenstva na množiteľskom a sadivovom materiáli Prunus persica (L.) Batsch, Malus Mill. and Rubus idaeus L. podľa smernice Rady 92/34/EHS (2), a najmä na jeho článok 3,
   keďže:

               (1)

               Rozhodnutie 2003/894/ES ustanovuje opatrenia pre porovnávacie skúšky a testy, ktoré sa majú vykonať podľa smernice 92/34/EHS, pokiaľ ide o Prunus persica (L.) Batsch, Malus Mill. and Rubus idaeus L. v období rokov 2004 – 2008.

               (2)

               V testoch a skúškach vykonaných v roku 2004 by sa malo pokračovať v roku 2005,

         ROZHODLA TAKTO:
   Jediný článok
   V porovnávacích skúškach a testoch na množiteľskom a sadivovom materiáli Prunus persica (L.) Batsch, Malus Mill. a Rubus idaeus L., ktoré sa začali v roku 2004, sa pokračuje v roku 2005 v súlade s rozhodnutím 2003/894/ES.

      V Bruseli 7. februára 2005

            Za Komisiu

         Markos KYPRIANOU

            člen Komisie

      (1)  Ú. v. ES L 157, 10.6.1992, s. 10. Smernica naposledy zmenená a doplnená smernicou Komisie 2003/111/ES (Ú. v. EÚ L 311, 27.11.2003, s. 12).

      (2)  Ú. v. EÚ L 333, 20.12.2003, s. 88.


               19.5.2016

               SK

               Úradný vestník Európskej únie

               C 181/95

         P7_TA(2013)0404
   Medziinštitucionálna dohoda medzi Európskym parlamentom a ECB o spolupráci na postupoch týkajúcich sa jednotného mechanizmu dohľadu
   Rozhodnutie Európskeho parlamentu z 9. októbra 2013 o uzavretí Medziinštitucionálnej dohody medzi Európskym parlamentom a Európskou centrálnou bankou o praktických postupoch uplatňovania demokratickej zodpovednosti a vykonávania dohľadu nad plnením úloh, ktorými bola poverená Európska centrálna banka v rámci jednotného mechanizmu dohľadu (2013/2198(ACI))
   (2016/C 181/18)

      Európsky parlament,

               —

               so zreteľom na list svojho predsedu z 12. septembra 2013;

               —

               so zreteľom na návrh Medziinštitucionálnej dohody medzi Európskym parlamentom a Európskou centrálnou bankou o praktických postupoch uplatňovania demokratickej zodpovednosti a vykonávaní dohľadu nad plnením úloh, ktorými bola poverená Európska centrálna banka v rámci jednotného mechanizmu dohľadu,

               —

               so zreteľom na Zmluvu o Európskej únii,

               —

               so zreteľom na Zmluvu o fungovaní Európskej únie, a najmä na jej článok 127 ods. 6, článok 284 ods. 3 druhý pododsek a na článok 295,

               —

               so zreteľom na svoju pozíciu prijatú 12. septembra 2013 na účely prijatia nariadenia Rady, ktorým sa ECB udeľujú osobitné úlohy, pokiaľ ide o politiky týkajúce sa prudenciálneho dohľadu nad úverovými inštitúciami (1) a na správu Výboru pre hospodárske a menové problémy, ako aj na stanovisko Výboru pre ústavné veci k návrhu uvedenéo nariadenia (2),

               —

               so zreteľom na vyhlásenie predsedu Európskeho parlamentu a prezidenta Európskej centrálnej banky z 12. septembra 2013, vydaného pri hlasovaní o prijatí nariadenia Rady v Európskom parlamente, ktorým sa Európskej centrálnej banke udeľujú osobitné úlohy, pokiaľ ide o politiky týkajúce sa prudenciálneho dohľadu nad úverovými inštitúciami (3),

               —

               so zreteľom na článok 127 ods. 1 a článok 46 ods. 1 rokovacieho poriadku,

               —

               so zreteľom na správu Výboru pre ústavné veci (A7-0302/2013),

               1.

               schvaľuje uzavretie nižšie uvedenej dohody a rozhodol o jej priložení k rokovaciemu poriadku;

               2.

               poveruje svojho predsedu, aby dohodu podpísal spoločne s prezidentom Európskej centrálnej banky a zabezpečil jej uverejnenie v Úradnom vestníku Európskej únie;

               3.

               poveruje svojho predsedu, aby postúpil toto rozhodnutie vrátane jeho prílohy Rade, Komisii, Európskej centrálnej banke a národným parlamentom pre informáciu.

      (1)  Prijaté texty, P7_TA(2013)0372.

      (2)  A7-0392/2012 spravodajkyňa: Marianne Thyssen a spravodajca výboru požiadaného o stanovisko: Andrew Duff).

      (3)  Pozri prílohu k legislatívnemu uzneseniu Európskeho parlamentu z 12. septembra 2013 o návrhu uvedeného nariadenia (Prijaté texty, P7_TA(2013)0372).

      PRÍLOHA

         Medziinštitucionálna dohoda medzi Európskym parlamentom a Európskou centrálnou bankou o praktických postupoch uplatňovania demokratickej zodpovednosti a vykonávania dohľadu nad plnením úloh, ktorými bola poverená ECB v rámci jednotného mechanizmu dohľadu

         (Znenie tejto prílohy sa neuvádza, pretože zodpovedá medziinštitucionálnej dohode uverejnenej v Ú. v. EÚ L 320, 30. novembra 2013, s. 1.)